《偈六十九首 其六十五》
宋代·释道宁

摩竭正令，未免崎岖。少室垂慈，早伤风骨。腰囊挈锡，辜负平生。

炼行灰心，递相钝致。争似春雨晴，春山青。白云三片五片，黄鸟一声两声。

千眼大悲看不足，王维虽巧画难成。直饶便恁么，犹是涉途程。

人从卞州来，不得东京信。

作者简介：释道宁（一○五三～一一一三），俗姓王，歙溪（今安徽歙县）人。祝发蒋山泉禅师，依雪窦老良禅师。踰二年，遍历丛林，参诸名宿。晚至白莲，参五祖法演禅师，顿彻法源。徽宗大观中，住潭州开福寺。政和三年卒，年六十一。为南岳下十四世，五祖法演禅师法嗣。《僧宝正续传》卷二、《嘉泰普灯录》卷一一、《五灯会元》卷一九有传。今录诗一百三十二首。